CELEX: 32011D0280
Language: sl
Date: 2011-05-16 00:00:00
Title: 2011/280/EU: Sklep Komisije z dne 16. maja 2011 o razveljavitvi Sklepa 2003/796/ES o ustanovitvi Skupine evropskih regulatorjev za električno energijo in plin

17.5.2011   
            
            
               SL
            
            
               Uradni list Evropske unije
            
            
               L 129/14
            
         SKLEP KOMISIJE
   z dne 16. maja 2011
   o razveljavitvi Sklepa 2003/796/ES o ustanovitvi Skupine evropskih regulatorjev za električno energijo in plin
   (2011/280/EU)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju naslednjega:
   
               (1)
            
            
               S Sklepom Komisije 2003/796/ES (1) je bila ustanovljena Skupina evropskih regulatorjev za električno energijo in plin, da se pospeši posvetovanje, usklajevanje in sodelovanje med regulatornimi organi v državah članicah ter med temi organi in Komisijo, ter da se okrepi notranji trg in v vseh državah članicah zagotovi dosledna uporaba Direktive 2003/54/ES Evropskega parlamenta in Sveta z dne 26. junija 2003 o skupnih pravilih za notranji trg z električno energijo (2), Direktive 2003/55/EC Evropskega parlamenta in Sveta z dne 26. junija 2003 o skupnih pravilih notranjega trga z zemeljskim plinom (3) ter Uredbe (ES) št. 1228/2003 Evropskega parlamenta in Sveta z dne 26. junija 2003 o pogojih za dostop do omrežja za čezmejne izmenjave električne energije (4).
            
         
               (2)
            
            
               Da bi se izboljšalo sodelovanje med nacionalnimi regulatornimi organi in še bolj okrepilo učinkovito delovanje notranjih trgov z električno energijo in zemeljskim plinom, je bila z Uredbo (ES) št. 713/2009 Evropskega parlamenta in Sveta (5) ustanovljena Agencija za sodelovanje energetskih regulatorjev.
            
         
               (3)
            
            
               Agencija za sodelovanje energetskih regulatorjev nacionalnim regulatornim organom zagotavlja okvir za sodelovanje in opravljanje nalog, podobnih nalogam, ki jih trenutno opravlja Skupina evropskih regulatorjev za električno energijo in plin. Ker bo Agencija za sodelovanje energetskih regulatorjev v okviru učinkovitejšega vodenja nadaljevala delo, ki ga je opravljala Skupina evropskih regulatorjev za električno energijo in plin, je primerno, da se Sklep 2003/796/ES razveljavi.
            
         
               (4)
            
            
               Da bi Skupina evropskih regulatorjev za električno energijo in plin lahko končala nekatere projekte, ki so v teku, ter da se omogoči neoviran prenos na Agencijo za sodelovanje energetskih regulatorjev, bi bilo treba Skupino evropskih regulatorjev za električno energijo in plin razpustiti šele s 1. julijem 2011 –
            
         SPREJELA NASLEDNJI SKLEP:
   Člen 1
   Sklep 2003/796/ES se razveljavi.
   Člen 2
   Ta sklep začne veljati dvajseti dan po objavi v Uradnem listu Evropske unije.
   Uporablja se od 1. julija 2011.
   
      V Bruslju, 16. maja 2011
      
         
            Za Komisijo
         
         
            Predsednik
         
         José Manuel BARROSO
      
   
   
      (1)  UL L 296, 14.11.2003, str. 34.
   
      (2)  UL L 176, 15.7.2003, str. 37.
   
      (3)  UL L 176, 15.7.2003, str. 57.
   
      (4)  UL L 176, 15.7.2003, str. 1.
   
      (5)  UL L 211, 14.8.2009, str. 1.